C 434/10
BG
Официален вестник на Европейския съюз
15.11.2022 г.
Вторник, 5 април 2022 r.
42. подчертава необходимостта да се гарантира, че Специализираният комитет по рибарството, който ще отговаря за вземането на решения, които са справедливи за двете страни и ще гарантира устойчиво управление на ресурсите в дългосрочен план, бързо придобива форма и започва работа, включително като даде приоритет на работата по спешни въпроси, като практическото прилагане на достъпа до водите и определението за „пряка подмяна“ на отговарящ на изискванията кораб, с цел допълнително улесняване на добросъвестното изпълнение на Споразумението за търговия и сътрудничество; 43. подчертава необходимостта от прозрачност в работата на Специализирания комитет по рибарството и от редовно информиране на Европейския парламент за неговата работа и за решенията, които той взема, както преди, така и след неговите заседания; изисква технически представители на комисията по рибно стопанство на Европейския парламент да бъдат канени за участие в заседанията на Специализирания комитет по рибарството като наблюдатели; 44. настоятелно призовава Комисията и Съвета да гарантират, че всички решения, взети в рамките на Споразумението за търговия и сътрудничество, зачитат прерогативите на различните институции и следват правилния законодателен процес, особено по отношение на техническите мерки; 45. припомня, че Споразумението за търговия и сътрудничество предвижда възможност за страните по него да се консултират с гражданското общество; подчертава, че е важно да бъдат включени регионалните организации, които представляват сектора, и регионалните публични органи в консултативни групи, за да се гарантира, че крайбрежните общности от пряко или непряко засегнатите региони са правно защитени в Споразумението за търговия и сътрудничество, включително от последиците на евентуални едностранни решения на Обединеното кралство; 46. призовава представителите на сектора на рибарството, регионалните органи, крайбрежните общности и други заинтересовани лица да участват активно в мониторинга и прилагането на Споразумението за търговия и сътрудничество, по-специално чрез участието им във вътрешните консултативни групи и във Форума на гражданското общество, предвидени в членове 13 и 14 от споразумението; настоятелно призовава Комисията на насърчи създаването за тази цел на вътрешна консултативна група в сферата на рибарството, без това да засяга вече съществуващите консултативни съвети; 47. възлага на своя председател да предаде настоящата резолюция на Съвета, на Комисията, на Комитета на регионите, на правителствата и на парламентите на държавите членки, и на правителствата и на парламентите на Обединеното кралство Великобритания и на Северна Ирландия, Джърси, Гърнзи, остров Ман, Норвегия, Исландия, Гренландия и Фарьорските острови.